CELEX: C2004/262/63
Language: fi
Date: 2004-10-23 00:00:00
Title: Asia T-276/04: Compagnie Maritime Belge N.V./S.A:n 8.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/32
            
         Compagnie Maritime Belge N.V./S.A:n 8.7.2004 Euroopan yhteisöjen komissiota vastaan nostama kanne
   (Asia T-276/04)
   (2004/C 262/63)
   Oikeudenkäyntikieli: ranska
   Compagnie Maritime Belge N.V./S.A., kotipaikka Antwerpen (Belgia), on nostanut 8.7.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustaja on asianajaja Denis Waelbroeck.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission 30.4.2004 asioissa COMP/D2/32.450 ja 32.448 tekemän päätöksen, jolla kantajalle määrättiin sakkoa EY:n perustamissopimuksen 82 artiklan rikkomisesta, tai ainakin olennaisesti alentaa sakon määrää,
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio määräsi 23.12.1992 tekemällään päätöksellä 93/82/ETY muun muassa kantajan maksamaan sakkoa EY:n perustamissopimuksen 85 ja 86 artiklaan (joista on tullut EY 81 ja 82 artikla) perustuvan menettelyn yhteydessä. Kantajan kyseisestä päätöksestä nostaman kanteen seurauksena yhteisöjen tuomioistuin kumosi 16.3.2000 antamallaan tuomiolla (1) kyseisen päätöksen siltä osin kuin sillä määrättiin kantajalle sakkoa. Kyseisen tuomion jälkeen komissio teki riidanalaisen päätöksen, jolla kantajalle määrättiin 3 400 000 euron suuruinen sakko samoista kilpailusääntöjen rikkomisista.
   Tästä jälkimmäisestä päätöksestä nostamansa kumoamiskanteen tueksi kantaja väittää aluksi, että komissio on tehnyt toisen päätöksensä kohtuullisen ajan kulumisen jälkeen eikä sillä näin ollen ole enää oikeutta toimia. Kantaja väittää myös, että komissio on loukannut sen puolustautumisoikeuksia, koska se on aloittanut menettelyn uudestaan yksinomaan sakkoja koskevilta osin. Kantajan mukaan komission on sakkoa määrätessään arvioitava kilpailusääntöjen rikkomisia uudelleen uuden päätöksensä tekemispäivänä eikä se voi, kuten esillä olevassa asiassa, viitata sellaisiin tosiseikkoja koskeviin arviointeihin, jotka on tehty kaksitoista vuotta sitten. Kantaja väittää myös, että sakko on perusteeton, koska kilpailusääntöjen rikkomisesta ei ole esitetty näyttöä. Viimeiseksi kantaja väittää, että kyseinen sakko on syrjivä ja suhteeton ja se on määrätty komission tavanomaisen käytännön vastaisesti ja se merkitsee harkintavallan väärinkäyttöä. Se katsoo, että sille on määrätty melkein kaikkein suurin mahdollinen määrä sakkoa sellaisen konferenssin määräävän markkina-aseman väitetyistä väärinkäytöistä, jossa sillä on ainoastaan alle kolmannes oikeuksista.
   
      (1)  Yhdistetyt asiat C-395/96 P ja C-296/96 P.